नौकर ने 600 करोड़ की प्रॉपर्टी हड़प आंगन में जिंदा दफनाया; कहीं कामवाली के लिए बीवी की हत्या
Shakereh Khaleeli: Who was she and why was she murdered?  आइए जानते हैं शकीरा के कत्ल का किस्सा और श्रद्धानंद की खौफनाक साजिश की पूरी कहानी-
बीते 21 अप्रैल को वेब सीरीज 'डांसिंग ऑन द ग्रेव' रिलीज हुई। 4 पार्ट में बनी इस सीरीज में एक रईसजादी शकीरा खलीली के अपने नौकर श्रद्धानंद से बेइंतिहा इश्क, उसके अचानक लापता होने और फिर उसकी हत्या को दिखाया गया। इसकी कहानी खुद डायरेक्टर पैट्रिक ग्राहम ने लिखी है। ये सीरीज भारत सहित करीब 250 देशों में रिलीज की गई।
हाल ही में सुप्रीम कोर्ट ने शकीरा की हत्या के आरोप में उम्रकैद की सजा काट रहे श्रद्धानंद की पैरोल पर जेल से बाहर आने की अर्जी नामंजूर कर दी।
आइए जानते हैं शकीरा के कत्ल का किस्सा और श्रद्धानंद की खौफनाक साजिश की पूरी कहानी-
मैसूर के दीवान की बेटी शकीरा खलीली ने की थी IAS से पहली शादी
मैसूर राजघराने के दीवान की बेटी और सर मिर्जा इस्माइल की पोती शकीरा खलीली बेहद खूबसूरत और स्टाइलिश थी। उसका अंदाज राजसी था।
कम उम्र में ही उसकी शादी एक आईएफएस अफसर अकबर मिर्जा खलीली के साथ हो गई। अकबर ऑस्ट्रेलिया में भारत के हाई कमिश्नर रह चुके थे और एक दमदार शख्सियत के मालिक थे।
वक्त जैसे पंख लगाकर उड़ रहा था। उनकी शादी को 25 साल का अरसा बीत गया। दोनों की 4 बेटियां थीं। उनकी जिंदगी खुशहाल तरीके से बीत रही थी। मगर शकीरा को किसी बात की कमी खल रही थी।
मुरली पर फिदा हो गई थी शकीरा
शादी के 25 साल बाद शकीरा की जिंदगी में उस वक्त अचानक एक नया मोड़ आ गया, जब उसकी मुलाकात एक पार्टी में मुरली मनोहर मिश्रा नाम के शख्स से हुई।
शकीरा ने अकबर खलीली को तलाक दे दिया और 1986 में मुरली मनोहर मिश्रा से शादी कर ली। इसके बाद मुरली मनोहर मिश्रा ने अपना नाम बदलकर श्रद्धानंद रख लिया।
शकीरा अचानक गायब हुई, बेटी ने पुलिस में दर्ज कराई रिपोर्ट 
अप्रैल 1991 में श्रद्धानंद ने पत्नी शकीरा की करोड़ों की प्रॉपर्टी हड़पने के लिए पहले चाय में नींद की दवा देकर उन्हें बेहोश किया, फिर बेंगलुरु की रिचमंड रोड पर बने बंगले में ले जाकर ताबूत में बंद कर जिंदा दफना दिया। मां के अचानक गायब होने पर बेटी मुंबई से बेंगलुरु पहुंची। बेटी ने श्रद्धानंद से मां के संबंध में पूछा तो उसने कहा- शकीरा प्रेग्नेंट है और अमेरिका के रुजवेल्ट हॉस्पिटल में चेकअप के लिए गई है।
बेटी ने अमेरिका में पता लगाया, लेकिन मां वहां नहीं मिली। इसके बाद बेटी ने मां की गुमशुदगी की रिपोर्ट दर्ज कराई। राजघराने से जुड़ा मामला होने के कारण पुलिस ने तेजी से जांच शुरू की, लेकिन कुछ पता नहीं चला। इस केस को बंद करने की नौबत आई गई थी, लेकिन ठीक 3 साल बाद ऐसा कुछ हुआ, जिसने पुलिस को कातिल तक पहुंचा दिया।
नशे में धुत नौकर ने शराब के ठेके पर कही ऐसी बात, मामला खुलता चला गया 
पुलिस को पहला शक श्रद्धानंद पर ही था, उससे पूछताछ भी की गई, लेकिन उसके रसूख के कारण पुलिस सख्ती नहीं बरत पा रही थी। वो 29 अप्रैल 1994 की रात थी। बेंगलुरु क्राइम ब्रांच का कॉन्स्टेबल शराब के ठेके पर बैठा था, तभी शराब के नशे में धुत एक शख्स आया। वह कॉन्स्टेबल के सामने ही डींगे हांकने लगा। कहने लगा कि जिस शकीरा को पुलिस ढूंढ रही है, वो तो जिंदा ही नहीं है।
पुलिस ने उसे कस्टडी में लेकर पूछताछ की। ये शख्स श्रद्धानंद का नौकर था। उसने बताया कि श्रद्धानंद ने शकीरा को जिंदा ही ताबूत में बंद कर दफना दिया है। सख्ती से पूछताछ की तो उसने श्रद्धानंद की करतूत का खुलासा कर दिया। नौकर की बताई कहानी की पुष्टि के बहाने पुलिस टीम श्रद्धानंद के घर पहुंची।
बंगले में जमीन खोदकर निकाला था शव
यह अपराध शकीरा की 600 करोड़ रुपए की संपत्ति हड़पने के लिए किया गया था, जिसे अप्रैल-मई 1991 में किसी समय नशीला पदार्थ देकर जिंदा दफन कर दिया गया। लाश निकाली गई और 30 अप्रैल, 1994 को श्रद्धानंद को गिरफ्तार कर लिया गया। साल 2000 में एक निचली अदालत ने उसे मृत्युदंड की सजा सुनाई थी। 2005 में कर्नाटक हाईकोर्ट ने सजा-ए-मौत को कायम रखा। इसके बाद श्रद्धानंद की अपील पर सुप्रीम कोर्ट ने 2008 में मौत की सजा को बिना किसी छूट के उम्र कैद में बदल दिया।
बहरहाल, इस सीरीज के जरिए पूरी कहानी को फिर से दुनिया के सामने लाने की कोशिश की गई है। इसमें उन लोगों के बयान देखने को मिल सकते हैं, जो इस केस से जुड़े रहे या फिर इसमें शामिल थे।
खबर से जुड़े इस पोल के जरिए अपनी राय दें
सुप्रीम काेर्ट में रिहाई के लिए दे चुका है अर्जी
दरअसल, 81 साल का श्रद्धानंद अपनी पत्नी शकीरा खलीली की हत्या के आरोप में 1994 से उम्रकैद की सजा काट रहा है। पिछले साल उसकी तरफ से सुप्रीम कोर्ट में दाखिल की गई याचिका में कहा गया कि जिस तरह राजीव गांधी के हत्यारों को रिहा किया गया है, उसे भी 29 साल कैद में रहने के बाद अब जेल से रिहा किया जाए।
अब ऐसी ही कुछ और कहानियों को पढ़ते हैं, जहां पति ने पत्नी की हत्या कर दी।
कामवाली के लिए बीवी को मार डाला, मिली 24 साल की सजा 
ऑस्ट्रेलिया में अपनी पत्नी के हत्यारे पति को 40 साल बाद कोर्ट ने दोषी पाया है। कोर्ट ने उसे 24 साल की सजा सुनाई है। जांच में पाया गया कि शख्स ने अपनी नाबालिग कामवाली से शादी करने के लिए अपनी पत्नी की हत्या कर उसकी लाश को कहीं छिपा दिया। शख्स की उम्र अभी 74 साल है। ऐसे में उसे मरते दम तक जेल में रहना पड़ सकता है।
क्रिश डॉवसन ने लोगों को बताया कि उसकी पत्नी उसे और बच्चों को छोड़कर किसी रिलीजियस ग्रुप में शामिल हो गई है। लोगों ने उसकी बात का भरोसा भी कर लिया।
लेकिन साल 2018 में एक ऑस्ट्रेलियाई पत्रकार ने मामले की तहकीकात की सोची। उसने अपने स्तर से सबूत जुटाए और ‘टीचर्स पेट’ नाम से एक पॉडकास्ट निकाली। इस पॉडकास्ट की मदद से ये मामला पूरे ऑस्ट्रेलिया में चर्चित हो गया। इस पॉडकास्ट को लगभग 30 लाख लोगों ने डाउनलोड किया। इसके बाद एक बार फिर क्रिश डॉवसन पर जांच बैठी और मामला खुला।
ब्रिटिश किसान ने लवर के लिए बीवी को मारकर सेप्टी टैंक में छिपाया, 40 साल बाद खुला राज
इससे पहले 89 साल के ब्रिटिश किसान डेविड वेनेबल्स पर बीवी की हत्या का दोषी पाया गया था। सुअर पालन का काम करने वाले डेविड वेनेबल्स ने दूसरी महिला से संबंधों के चलते अपनी बीवी की हत्या कर दी थी। हत्या के बाद उसने लाश को टैंक में छिपा दिया और खुद पुलिस में गुमशुदगी की रिपोर्ट लिखावाई। लेकिन 40 साल बाद जांच में पूरे मामले का खुलासा हो गया।